Permainan video teka-teki

Permainan video teka-teki membentuk genre permainan video yang luas yang berasaskan penyelesaian teka-teki . Pelbagai jenis teka-teki menguji kemahiran menyelesaikan masalah, termasuk logik, pengecaman corak, penyelesaian jujukan, pengecaman ruang dan pelengkapan perkataan. Kebanyakan permainan teka-teki melibatkan elemen masa sebenar dan memerlukan pemikiran pantas, seperti Tetris (1984) dan Lemmings (1991).

Sejarah 
Permainan video teka-teki berasal daripada permainan mengasah otak dan teka-teki sepanjang sejarah manusia. Permainan strategi matematik Nim, dan permainan pemikiran tradisional lain seperti Hangman dan Bulls and Cows (diiklankan sebagai Mastermind), merupakan sasaran popular untuk implementasi komputer.

Space Panic ciptaan Universal Entertainment, dilancarkan di arked pada tahun 1980, adalah pendahulu kepada permainan teka-teki platform yang kemudiannya  seperti Apple Panic (1981), Lode Runner (1983), Door Door (1983) dan Doki Doki Penguin Land (1985).

Blockbuster, dicipta oleh Alan Griesemer dan Stephen Bradshaw (Atari 8-bit, 1981), merupakan Kiub Rubik dalam versi komputer. Snark Hunt (Atari 8-bit, 1982) ialah permainan deduksi logik pemain tunggal, sebuah klon permainan papan Black Box 1970-an.

Elemen-elemen daripada permainan video  pergerakan jubin Konami, Loco-Motion (1982), kemudiannya dilihat dalam Pipe Mania oleh LucasArts (1989).

Dalam permainan Boulder Dash (1984), matlamatnya adalah untuk mencari dan mengumpul berlian sambil mengelak atau mengeksploitasi batu yang jatuh apabila tanah di bawahnya digali.

Chain Shot! (1985) memperkenalkan membuang kumpulan jubin warna yang sama pada grid, menyebabkan jubin yang masih tinggal jatuh ke dalam ruang. Uncle Henry's Nuclear Waste Dump (1986) melibatkan menjatuhkan barang ke dalam lubang, tetapi matlamatnya adalah untuk mengelakkan jubin warna yang sama daripada bersentuhan.

Tetris merevolusikan dan mempopularkan genre permainan teka-teki. Permainan ini dicipta oleh pereka permainan Soviet, Alexey Pajitnov pada tahun 1984. Pajitnov telah mendapat idea daripada permainan teka-teki tradisional bernama Pentominos di mana pemain menyusun blok ke dalam barisan tanpa sebarang jurang. Permainan ini diterbitkan oleh Spectrum Holobyte untuk MS-DOS pada tahun 1987 dan Atari Games dalam arked pada tahun 1988, dan menjual 30 juta salinan di Game Boy.

Dalam Lemmings (1991), satu rantai makhluk berjalan ke dalam situasi yang berbahaya, dan pemain memberikan pekerjaan kepada lemming tertentu untuk membimbing kumpulan makhluk itu ke destinasi yang selamat.

Permainan MS-DOS 1994 Shariki, dicipta oleh Eugene Alemzhin, memperkenalkan mekanik menukar elemen bersebelahan kepada permainan padanan jubin. Mekanik tersebut kurang diketahui pada masa itu, tetapi kemudiannya mempunyai pengaruh besar pada genre padanan jubin.

Minat terhadap permainan video Mahjong dari Jepun mula berkembang pada tahun 1994.

Apabila Minesweeper dikeluarkan berserta dalam Windows 95, pemain mula menggunakan tetikus untuk bermain permainan teka-teki.

Permainan teka-teki moden 
Pada tahun 2001, PopCap Games menerbitkanBejeweled, klon langsung permainan padanan jubin 1994, Shariki dengan visual yang lebih canggih. Permainan ini mencetuskan minat terhadap mekanik padanan tiga yang menjadi asas untuk permainan popular lain, termasuk Candy Crush Saga dan Puzzle & Dragons, kedua-duanya dicipta pada 2012.

Portal (2007) menjadi ilham kepada permainan teka-teki berasaskan fizik yang lain.

Subgenre

Permainan fizik 

Permainan fizik merupakan sejenis permainan video teka-teki logik di mana pemain mesti menggunakan fizik permainan dan kawasan persekitaran untuk menyelesaikan setiap teka-teki. Permainan fizik menggunakan fizik yang konsisten untuk meningkatkan tahap kesukaran permainan. Genre ini popular dalam permainan flash dalam talian dan permainan mudah alih. Pendidik telah menggunakan permainan tersebut untuk menunjukkan prinsip fizik.

Antara permainan teka-teki logik berasaskan fizik merupakan Portal, The Talos Principle, The Witness, Braid, Fez, World of Goo, dan Cut the Rope, serta permainan perlanggaran peluncur seperti Angry Birds, Peggle, Monster Strike dan Crush the Castle.

Pengekodan 
Permainan pengekodan ialah permainan teka-teki logik yang mengandungi elemen pengaturcaraan seperti The Incredible Machine, SpaceChem dan Infinifactory.

Eksplorasi 
Subgenre ini termasuk permainan tunjuk dan klik yang sering menampilkan persamaan dengan permainan pengembaraan dan simulator berjalan. Berlainan daripada permainan teka-teki logik, permainan ini secara amnya memerlukan penaakulan induktif untuk diselesaikan. Ciri yang menonjol ialah pemain mesti bereksperimen dengan mekanisme dalam setiap peringkat sebelum mereka boleh menyelesaikannya. Elemen teka-teki selalunya tidak konsisten sepanjang permainan, oleh itu memerlukan penekaan dan penyemakan, serta penerokaan untuk mendedahkan lebih banyak bahagian teka-teki tersebut.

Permainan eksplorasi termasuk Myst, Limbo, The Dig, Monument Valley dan permainan melarikan diri seperti The Room.

Sokoban 

Subgenre ini melibatkan pemain menggerakkan objek di sekeliling persekitaran dan meletakkannya di lokasi yang tertentu. Nama subgenre diambil daripada permainan video Sokoban yang merupakan pendahulu kepada subgenre ini

Permainan objek tersembunyi 

Permainan objek tersembunyi, kadangkala dipanggil gambar tersembunyi atau pengembaraan teka-teki objek tersembunyi (HOPA/Hidden Object Puzzle Adventure), ialah satu genre permainan video teka-teki di mana pemain mesti mencari item yang tersembunyi dalam gambar atau adegan berpandukan senarai item yang tersedia. Permainan objek tersembunyi merupakan trend popular dalam permainan kasual.

Padanan jubin 

Dalam permainan video padanan jubin, pemain menggunakan jubin untuk menghilangkan jubin mengikut kriteria yang sepadan. Genre ini berasal daripada Chain Shot! dan mempunyai persamaan dengan permainan blok jatuh seperti Tetris. Genre ini termasuk permainan yang memerlukan jubin ditukar seperti Bejeweled atau Candy Crush Saga, permainan yang mengadaptasi permainan berasaskan jubin klasik Mahjong seperti Mahjong Trails, dan permainan di mana jubin diletakkan pada kawasan permainan seperti Zuma. Permainan teka-teki berdasarkan Tetris termasuk permainan padanan jubin di mana kriteria padanan adalah untuk meletakkan jubin yang sejenis dalam bilangan tertentu supaya jubin-jubin tersebut bercantum antara satu sama lain. Bilangan itu selalunya tiga, dan subset sepadan permainan padanan jubin tersebut dirujuk sebagai permainan padanan tiga.

Lihat juga 

 Senarai permainan video teka-teki

Rujukan 

Permainan video teka-teki
Genre permainan video